RPลุยแผนขายตั๋วผ่านตู้อัตโนมัติ จ่อเปิดเช่าพื้นที่ท่าเรือทำร้านค้าหนุนผลงาน 2H61 โต
RPลุยแผนขายตั๋วผ่านตู้อัตโนมัติครึ่งปีหลัง พร้อมเปิดเช่าพื้นที่ท่าเรือทำร้านค้า-ร้านอาหาร หนุนผลงาน 2H61 โต
15 ส.ค. 2561

นายอภิชาติ ชโยภาส กรรมการผู้จัดการ บริษัท ท่าเรือราชาเฟอร์รี่ จำกัด (มหาชน) หรือ RP เปิดเผยว่า แผนธุรกิจในช่วงครึ่งปีหลังบริษัทจะเปิดจำหน่ายตั๋วโดยสารผ่านตู้อัตโนมัติที่ท่าเรือ เพื่อให้ผู้ใช้บริการได้รับความสะดวกสบายมากยิ่งขึ้น พร้อมเปิดให้เช่าพื้นที่สำหรับผู้ที่สนใจเข้ามาทำร้านค้าและร้านอาหารทั้งที่ท่าเรือดอนสักและท่าเรือสมุย เพื่อให้ RP เป็น Meeting Station อย่างแท้จริง
สำหรับเวปไซต์ RP Market Place ที่เปิดให้บริการด้านการเดินทางและท่องเที่ยวอย่างครบวงจรนั้น คาดว่าเริ่มให้บริการเต็มรูปแบบได้ภายในปีนี้ อีกทั้งเตรียมจะขยายเส้นทางเดินเรือไปยังแหล่งท่องเที่ยวที่มีศักยภาพอื่นๆ เพิ่มเติมด้วย
ขณะที่บริษัทชี้แจงผลประกอบการในไตรมาส 2/61 บริษัทมีกำไร 11.29 ล้านบาท ลดลงประมาณ 3 ล้านบาท คิดเป็นลดลง 21% เมื่อเทียบงวดเดียวกันของปีก่อน โดยบริษัทมีรายได้กว่า 188 ล้านบาท เติบโตขึ้น 6.8% เมื่อเทียบกับช่วงเดียวกันของปีที่แล้ว จากลูกค้าที่จองผ่านระบบออนไลน์และบริการเดินทางเชื่อมต่อไปยังแหล่งท่องเที่ยวอื่นๆ
ขณะที่มีค่าใช้จ่ายรวมทั้งสิ้น 181 ล้านบาท เพิ่มขึ้นจากงวดเดียวกันของปีก่อนประมาณ 16 ล้านบาท หรือเพิ่มขึ้น 10% สาเหตุหลักมาจากต้นทุนการใช้บริหารเรือโดยสาร ซึ่งเป็นผลมาจากต้นทุนน้ำมันปรับเพิ่มสูงขึ้น ตามสภาวะราคาน้ำมันในตลาดโลก